Hypo-pankin pääekonomisti Juhana Brotherus kyseenalaisti keskiviikkona poliittisten johtajien valinnat jättipalkoille Euroopan investointipankkiin. Talouselämän haastattelema Brotherus sanoo, että EIP:n johtokunnan työn sisältö ja tulosvastuu ovat epäselviä hänelle.

Yle uutisoi keskiviikkona, että valtiovarainministeri Petteri Orpo (kok.) on esittämässä kansanedustaja Alexander Stubbia (kok.) Euroopan investointipankin varapääjohtajaksi. Brotherus pohdiskeli asiaa Twitterissä.

– Mihin tarvitsemme Euroopan investointipankin poliittisesti valittuja johtajia 25 000€/kk palkalla? Aidosti utelias, hän kirjoitti.

Brotherus tarkensi näkemystään Talouselämälle.

– Olen aidosti kiinnostunut asiasta, sillä ainakin minulle on jäänyt etäiseksi, mitä suomalaiset tai muut poliittisesti nimitetyt jäsenet edistävät johtokunnassa. Kuten tiedetään, kyseessä ei myöskään ole mikään ilmainen pesti veronmaksajan kannalta, hän sanoo.

– Usein vastaaviin koviin ansioihin liittyy joko erittäin tärkeä tai ensiarvoinen työ tai yksityisellä sektorilla iso tulosvastuu. Tämän työn kohdalla varsinainen sisältö on kuitenkin hieman epäselvä.

Brotherus huomauttaa, että hänen pohdiskelunsa ei liity henkilötasolla Stubbiin tai tämän edeltäjiin. Asiaa selventäviä tviittejä hän ei katso saaneensa pohdintaansa.

Lähde: Talouselämä